Mira Luoti

Mira Anna Maria Luoti (s. 28. helmikuuta 1978 Pori) on suomalainen laulaja ja näyttelijä. Hän on ollut PMMP-yhtyeen toinen laulusolisti ja on esiintynyt myös musikaaleissa.
Ura.
Luoti osallistui vuoden 2002 alussa "Popstars"-laulukilpailuun, jonka tarkoituksena oli muodostaa naisista koostuva pop-yhtye. Hän pääsi samaan Tiramisu-nimiseen ryhmään kuin kilpailun sittemmin voittaneet Ushma ja Susanna, mutta putosi ennen finaalia. Kilpailussa hän kuitenkin tutustui Paula Vesalaan ja perusti saman vuoden kesällä tämän kanssa PMMP:n.
PMMP lopetti uransa lokakuussa 2013 Hartwall Areenalla.
Luoti julkaisi tammikuussa 2016 ensimmäisen soolosinglensä ”Pinnan alla”. Samana vuonna julkaistiin singlet ”Puhu mulle hulluudesta”, ”Musta laatikko”, ”Lähiölaulu”, ”Tunnelivisio” sekä ”Sitä tipahtaa pimeyteen”. 16. syyskuuta 2016 Luoti julkaisi albuminsa "Tunnelivisio". Luoti teki albumin yhdessä Arto Tuunelan kanssa.
Vuonna 2019 hän perusti Maanalainen armeija -yhtyeen Jouni Hynysen kanssa.
Teatteri.
Luoti on ollut mukana myös UIT:n "Ilon palasia" -musikaalissa ja näytellyt Turun Kesäteatterissa "Risto Räppääjä ja villi kone" -näytelmässä. Nuoruudessaan Luoti on näytellyt myös Kaarinan nuorisoteatterissa. Luoti esiintyi Marco Bjurströmin ohjaamassa "Rent"-rockoopperassa Helsingin Aleksanterin teatterissa vuonna 2012. Syksyllä 2013 Luoti esiintyi Sleepy Sleepersistä kertovassa "Kuka Mitä Häh?" -musikaalissa.
Televisio.
Luoti toimi vuoden 2011 "Idols"-laulukilpailun vierailevana tuomarina Kuopion koelauluissa. Syksyllä 2013 Luoti tuomaroi "The Voice Kids" -laulukilpailua yhdessä Elastisen ja Krista Siegfridsin kanssa. Luoti osallistui keväällä 2015 "Tähdet tähdet" -ohjelman toiselle kaudelle, mutta putosi kilpailusta jo toisena. Alkuvuonna 2017 Luoti osallistui Nelosen "Julkkisselviytyjät"-ohjelmaan, jossa hän vietti vapaaottelija Makwan Amirkhanin kanssa kolme vuorokautta Nuuksion kansallispuistossa. Hän osallistui keväällä 2021 nähdylle "Myyrä" -televisiosarjan toiselle tuotantokaudelle, joka kuvattiin Latviassa.
Luoti kertoi elokuussa 2025 joutuneensa seksuaalisen väkivallan uhriksi erään televisio-ohjelman kuvauksissa. Hän ei paljastanut ohjelman nimeä eikä sitä, milloin ohjelma oli kuvattu. Luoti ei myöskään täsmentänyt, oliko tekijänä ollut toinen ohjelman osallistuja vai tuotantoon kuulunut henkilö, mutta sanoi kertoneensa tapauksesta ”vastuullisille tahoille”. Ratkaisuksi Luodille oli tarjottu ohjelmaan osallistumisesta kolminkertaista palkkiota, mihin hän oli suostunut. Oman kertomansa mukaan Luoti oli ostettu hiljaiseksi. Helsingin Sanomat kertoi kaksi päivää myöhemmin tapauksen tapahtuneen Julkkisselviytyjien kuvauksissa.
Luoti osallistui Tanssii tähtien kanssa -televisiosarjan 18. tuotantokaudelle syksyllä 2025 parinaan Anssi Heikkilä. He kisasivat toiseen pudotukseen saakka.
Yksityiselämä.
Luoti sai silloisen aviomiehensä Kristian Björkin kanssa kaksi lasta. Pariskunta jätti vuonna 2012 avioerohakemuksen. Kolmannen lapsen Luoti sai avopuolisonsa Mika ”AH” Haapasalon kanssa vuonna 2014. Pari erosi kesällä 2018, palasi vuonna 2019 jälleen asumaan yhteen, mutta erosi lopullisesti kesällä 2021. Luoti kihlautui joulukuussa 2021 Mökkitie Records -levy-yhtiön toimitusjohtaja Olli Saksan kanssa.